钦定古今图书集成/理学汇编/文学典/第098卷 > 金琮
## 钦定古今图书集成/理学汇编/文学典/第098卷 > 金琮

按《列朝诗集》，琮字元玉，尝游浙之赤松山，爱其佳，徘
徊不能去，因自号赤松山农。居常遐啸清视，人莫能
窥。处已接物，高简粹白，王公大人非先施不造其门。
倪青谿参赞南京，拟荐于朝，不果，以弘治辛酉卒。元
玉书初法赵子昂，晚年学张伯雨，精工可爱。文待诏
极喜之，得片纸，皆装潢成卷，题曰“积玉画梅”，有逃禅
老人笔。弟璿，字元善，精于医，旁及绘事。尝画《袁安卧
雪景图》，元玉题其后。盛仲交尝汇元玉及史痴翁诗，
题曰《金陵二隐》。元玉《丹阳道中》云：“丹霞推日出，阴壑
带冰流。”仲交所亟赏也。